Månen er Jordens eneste måne og den femtestørste naturlige satellit i solsystemet, og dens størrelse i forhold til Jorden gør den til den relativt største måne, som omkredser en planet. 
Den gennemsnitlige afstand mellem centrum af Jorden og af Månen er 384.405 km, og Månens diameter er 3.474 km, lidt over en fjerdedel af Jordens. Månen foretager et helt kredsløb om Jorden for hver 27,3 dage, og de periodiske variationer i Jord-Måne-Sol-systemets geometri medfører, at Månen har faser, som gentager sig for hver 29,5 dage.
Månen er det eneste himmellegeme, som mennesker har rejst til og landet på. Det første kunstige objekt, der ramte Månen, var Sovjetunionens rumsonde Luna 2 i 1959, mens det første menneske, der satte fod på Månen, var amerikaneren Neil Armstrong, som ankom med Apollo 11 i 1969.
